O’zbekistonlik tadbirkor vatandoshlariga tayanch, Richmond shahridan telereportaj
Talabchan rahbar bo’lishiga qaramay, ishdan tashqarida Jahongir xushchaqchaq, qo’li ochiq, mehmondo’st inson. Uyidan mehmon arimaydi.
Jahongir Hojiyev rafiqasi bilan Richmond shahrida bir necha yil oldin qurilish kompaniyasini ochib, o’zbeklarni ish bilan ta’minlab turadi, ularga yangi hunar o’rgatadi. U “grin karta” yutib, 2006-yilda oilasi bilan Amerikaga keldi. Muhojirotning mushkuloti Florida shtatidagi davrga to’g’ri keldi. “Har xil ishlarda ishladim. Restoranda idish-tovoq yuvdim, otellarda xonalar tozaladim. Buni yashirishning hojati yo’q. Bir necha smenada ishladim”. Ingliz tilini bilmagani pand berdi. Bir ishda ko’p turib qolmadi. Muhimi, tushkunlikka tushmadi, og’ir mehnatdan qochmadi. Bir yarim yil kemada bo’yoqchi bo’lib ishladi. “Ish og’ir edi. Sahar 6 da ish boshlanardi. Soat 9 da qisqa tanaffus, 12 da yarim soatlik tushlik. O’rtada uyga borib kelish uchun oz vaqt qolardi”. Jahongir ishda lat yeb, sog’lig’i tufayli ketishga majbur bo’ldi. Ammo kemada olgan bilimlari uni hozirgi biznesga yetakladi. Floridadagi ikki yillik hayotdan so’ng oila Virjiniyaga ko’chadi. Jahongir Richmond shahrida bir necha do’sti bilan qurilish kompaniyasini ochishga qaror qiladi. “Amerikada firma ochish ham, yopish ham oson, lekin yurg’izish qiyin. Firma ochish uchun atigi 10 dollar kerak”, – deydi Jahongir. Biroq yigitlar turli sabablarga ko’ra birin-ketin firmadan chiqib, Jahongir va rafiqasi Gulnora ishni yurg’izishga harakat qiladi. “Men kontraktlarini tuzib beraman, hisobchilik mening bo’ynimda, ish jadvalini tuzib beraman, loyihaning muammosini topib beraman”, – deydi Gulnora Yoqubova, Jahongirning rafiqasi. Kompaniya kichik mehmonxonalarni ta’mirlash bilan shug’ullanadi. Jahongirning aytishicha, bu ishda raqobat kuchli, mijozlar ish sifatiga jiddiy e’tibor beradi. Kompaniyada asosan o’zbeklar ishlaydi. Muhojirotning boshida qiyinchiliklarga duch kelgan Jahongir ularning mushkulini oson qilishga harakat qiladi. Bahrom Agzamov qurilishda oldin ishlamagan. Bir yilda ko’p narsalarni o’rgandi. Tengquri bo’lsa-da, Jahongirni ustoz deb biladi. “Jahongir bizga ustozdek bo’lib qoldi. Qurilish sohasida undan ko’p ishlarni o’rgandik. Hozirgi kunda Richmonddagi 3-4 ta mehmonxonani ta’mirdan chiqarib, yangisida ish boshladik”, – deydi u. Timur Ishmuhamedov oldin turizm sohasida ishlagan. “Bu kasbni egallashda Jahongir menga shunday imkoniyat berganiga minnatdorman. Erkak kishi uchun yangi hunar o’rganish hech qachon kech emas. Bu ham qiziqarli ish. Asta-sekin o’rganyapman, ishim chakki chiqmayapti deb o’ylayman”. Shirkat, shuningdek, eski, xaroba uylarni sotib olib, ularni qayta qurib, ta’mirlash bilan ham shug’ullanadi. Jahongir Amerikada yana ikki farzand ko’rdi. Biznes yuritish bilan bir qatorda Gulnora bolalar tarbiyasini ham mahkam tutdi. Talabchan rahbar bo’lishiga qaramay, ishdan tashqarida Jahongir xushchaqchaq, qo’li ochiq, mehmondo’st inson. Uyidan mehmon arimaydi. “Jahongirni o’z farzandlarimga doim namuna qilib ko’rsataman. Amerikaga hech vaqosiz kelib, ko’tarildi. Eng muhimi, imkoniyat bor bu yerda. Agar xohish bo’lsa, qattiq harakat qilsangiz, doim maqsadingizga erishasiz. Qolgani esa taqdirdan”, – deydi oila do’sti, qirg’izistonlik Marat Usubaliyev. Jahongirning aytishicha ham mehnatdan qochmaydigan odamlargina Amerikada yuksak cho’qqilarga chiqishi mumkin. Odil O'zbek xizmatiga 2005-yilda kelgan. Diktor va prodyuser. AQShning Tafts Universitetida xalqaro aloqalar sohasida magistrlik darajasini olgan. Ungacha O'zbekiston TV 1-kanalida ingliz tilidagi yangiliklar – FCN (First Channel News) – ko'rsatuvining muallif-boshlovchisi edi. "Axborot" dasturida mehnat qilgan. Odil ko'p yillar AQShning Toshkentdagi elchixonasi axborot bo'limida ishlagan. O'zbek, ingliz va rus tillarida chop etilgan qator maqolalar muallifi. Farg'ona shahrida tug'ilgan.